Tisztelt Sportbarátaink!

Örömmel értesítünk Benneteket, hogy kiváló márciusi teljesítményünk elismeréseként a BEFAG Keszthelyi Erdész Lövészklub sportolói nyerték el a Magyar Olimpiai Bizottság, a Decathlon és az Utanpotlassport.hu által alapított „Hónap Műhelye” díjat és az azzal járó 500.000.- forintos Decathlon sportszervásárlási utalványt.

A Bakonyerdő Zrt. segítségével, és annak lőterein sikeresen felkészülhettek a keszthelyi lövészek a 2017. márciusi, Mariborban rendezett sportlövő Európa Bajnokságra. A Magyar Sportlövők Szövetsége által jóváhagyott sportprogram eredményesen hozzásegítette a versenyzőket a jó formaidőzítéshez.

Az egyesület zászlóvivőjének a 20 éves Major Veronika bizonyult. Olimpiai versenyszámban, a 10 méteres légpisztolyban, valamint a futócéllövők 20+20-as és 40 vegyes lövéses versenyszámában is aranyérmet nyert! Utóbbi számban ráadásul jobb eredményt ért el, mint a felnőttek között első helyen záró versenyző.

Csapatként a keszthelyi Major Veronika és klubtársa, Békevári Lilla, valamint a szentendrei Csányi Borbála mindkét futócéllövő versenyszámban bronzérmet nyert.

A fiú csapatnál a futócéllövő mezőnyben újabb két bronzéremmel gazdagodtunk, a szintén keszthelyi Sándor István, Mácsek Áron és Nagy Richárd alkotta csapat által.

Nagy megtiszteltetés egyesületünk sportolói, vezetői számára ez az elismerés, és ezúton szeretnénk megköszönni mindazoknak, akik bármely módon hozzásegítettek bennünket a díj elnyeréséhez, valamint támogatták a munkánkat.

 Keczeli Zoltán, edző

és a BEFAG Keszthelyi Erdész Lövészklub csapata